b'\n_START_ARTICLE_\n\xc5\xaamin\xc4\x97 leukemija\n_START_SECTION_\nLeukemijos tyrim\xc5\xb3 istorija\n_START_PARAGRAPH_\nManoma, kad pirmas leukemija sergantis ligonis buvo pamin\xc4\x97tas pranc\xc5\xabz\xc5\xb3 gydytojo Alfred Velpeau: jis apra\xc5\xa1\xc4\x97 skrodim\xc4\x85 ligonio, kurio kraujas buvo \xe2\x80\x9ebaltas nuo p\xc5\xabli\xc5\xb3\xe2\x80\x9c, o blu\xc5\xbenis padid\xc4\x97jusi. N\xc4\x97ra visi\xc5\xa1kai ai\xc5\xa1ku, ar tai tikrai buvo leukemijos atvejis, ta\xc4\x8diau tikimyb\xc4\x97 didel\xc4\x97. Pirmasis leukemijos termin\xc4\x85 pavartojo vokie\xc4\x8di\xc5\xb3 mokslininkas Rudolfas Virchovas 1845 metais. Tuo pat metu Edinburgo patologas John Hughes Bennett apra\xc5\xa1\xc4\x97 pirm\xc4\x85j\xc4\xaf l\xc4\x97tin\xc4\x97s mieloleukemijos atvej\xc4\xaf Edinburgo medicinos \xc5\xbeurnale. 1913 metais leukemija suskirstyta \xc4\xaf 4 pagrindines r\xc5\xab\xc5\xa1is, kurios nedaug pakitusios i\xc5\xa1liko iki \xc5\xa1iol: \xc5\xabmin\xc4\x97 limfocitin\xc4\x97 leukemija, eritroleukemija, l\xc4\x97tin\xc4\x97 mielocitin\xc4\x97 leukemija ir l\xc4\x97tin\xc4\x97 limfocitin\xc4\x97 leukemija.\n_START_SECTION_\nEtiologija\n_START_PARAGRAPH_\nPagrindinis vaidmuo leukemijos vystymesi tenka predisponuojantiems faktoriams, s\xc4\x85lygojantiems l\xc4\x85stel\xc4\x97s genomo poky\xc4\x8dius.\n_START_SECTION_\nFiziniai veiksniai\n_START_PARAGRAPH_\nElektromagnetinio lauko svyravimai, radiacinis t\xc4\x97v\xc5\xb3 arba vaik\xc5\xb3 pa\xc5\xbeeidimas, nat\xc5\xabrali\xc5\xb3 maisto produkt\xc5\xb3 u\xc5\xbeter\xc5\xa1imas radionuklidais. \xc4\xaerodyta, kad \xc5\xabmine leukemija 14 kart\xc5\xb3 da\xc5\xbeniau sirgo \xc5\xbemon\xc4\x97s, buv\xc4\x99 per 1 km nuo Hirosimos, kai sprogo atomin\xc4\x97 bomba, gyvenantys \xc5\xa1alia branduolini\xc5\xb3 reaktori\xc5\xb3, rentgenologai, \xc5\xbemon\xc4\x97s, gydyti didel\xc4\x97mis spindulin\xc4\x97s terapijos doz\xc4\x97mis.\n_START_SECTION_\nCheminiai veiksniai\n_START_PARAGRAPH_\n\xc4\xaevair\xc5\xabs naftos produktai, heksachlorcikloheksanas, DDT milteliai, lindanas, insekticidai, pesticidai, herbicidai, vaistai (cloramfenikolis, fenilbutazonas, alkilinanamieji citostatikai ir kt.).\n_START_SECTION_\nGenetiniai veiksniai\n_START_PARAGRAPH_\n\xc5\xbdinoma, kad leukemija per pirmuosius 5 metus suserga 14% identi\xc5\xa1k\xc5\xb3 dvyni\xc5\xb3. Apra\xc5\xa1oma didesnis sergamumas \xc5\xa1ia liga \xc5\xa1eimose, kuriose yra kraujomai\xc5\xa1a. Leukemija da\xc5\xbenesn\xc4\x97 vaikams, turintiems \xc4\xafgimt\xc5\xb3 chromosom\xc5\xb3 defekt\xc5\xb3 arba imunodeficitin\xc4\x99 b\xc5\xabkl\xc4\x99. \xc4\xaerodyta, kad Dauno lig\xc4\x85 turintys vaikai leukemija serga 20 kart\xc5\xb3 da\xc5\xbeniau. \xc4\xaerodyta, kad leukemij\xc4\x85 gali sukelti ir virusai. D\xc4\x97l \xc4\xafvykusi\xc5\xb3 mutacij\xc5\xb3 l\xc4\x85stel\xc4\x97s transformuojasi. Transformuotos l\xc4\x85stel\xc4\x97s tampa nemirtingos. Normaliai l\xc4\x85stel\xc4\x97 pasidalija 6 kartus, o leukemini\xc5\xb3 l\xc4\x85steli\xc5\xb3 per 40 pasidalijim\xc5\xb3 susidaro iki 1010. Kuo naviko mas\xc4\x97 didesn\xc4\x97, tuo procesas l\xc4\x97tesnis. Vaikams liga i\xc5\xa1ry\xc5\xa1k\xc4\x97ja vidutini\xc5\xa1kai per 2\xe2\x80\x903 metus. Leukemijos raidoje konkuruoja normali ir patologin\xc4\x97 kraujodara. Normali\xc4\x85 kraujodar\xc4\x85 slopina leukemini\xc5\xb3 l\xc4\x85steli\xc5\xb3 i\xc5\xa1skiriami faktoriai, taip pat atvirk\xc5\xa1tinio ry\xc5\xa1io mechanizmai: kamienin\xc4\x97 l\xc4\x85stel\xc4\x97 nustoja dalytis gavusi informacij\xc4\x85, kad l\xc4\x85steli\xc5\xb3 yra daug. Leukemijos patogenezei svarbus ir imunitetas. \xc5\xbdmogus nat\xc5\xabraliai yra atsparus navikiniam procesui. Kai yra nepakankama imunin\xc4\x97 kontrol\xc4\x97, kai i\xc5\xa1senka \xc4\xafgimtas imunitetas arba po infekcij\xc5\xb3 ir sunki\xc5\xb3 b\xc5\xabkli\xc5\xb3, leukemijos klonas gali netrukdomai formuotis. Leukeminiam klonui u\xc5\xbepild\xc5\xbeius kaul\xc5\xb3 \xc4\x8diulpus, labai suma\xc5\xbe\xc4\x97ja normali\xc5\xb3 l\xc4\x85steli\xc5\xb3. Pasirei\xc5\xa1kia audini\xc5\xb3 ir organ\xc5\xb3 deguoninis badavimas ir funkcijos sutrikimas.\n_START_SECTION_\nSimptomai\n_START_PARAGRAPH_\n\xc5\xaamin\xc4\x97 limfoblastin\xc4\x97 leukemija ir \xc5\xabmin\xc4\x97 mieloblastin\xc4\x97 leukemija gali prasid\xc4\x97ti labai \xc5\xabmiai arba pama\xc5\xbeu. Ligos simptomai yra labai \xc4\xafvair\xc5\xabs ir priklauso nuo normalios hemopoez\xc4\x97s santykio su leukeminiu augimu, nuo organ\xc5\xb3 pa\xc5\xbeeidimo laipsnio, prisid\xc4\x97jusios infekcijos. Dauguma ligoni\xc5\xb3 skund\xc5\xbeiasi nuovargiu, bendru silpnumu. 80% j\xc5\xb3 esti anemija, 40% \xe2\x80\x93\xc4\xafvairaus pob\xc5\xabd\xc5\xbeio kraujavimas. Kraujavimo pob\xc5\xabdis ir intensyvumas labai \xc4\xafvair\xc5\xabs ir priklauso nuo trombocitopenijos lygio bei kraujagysli\xc5\xb3 b\xc5\xabkl\xc4\x97s. Daugumai ligoni\xc5\xb3 b\xc5\xabdinga padid\xc4\x97j\xc4\x99 kepenys, blu\xc5\xbenis, limfmazgiai. Da\xc5\xbenai atsiranda specifini\xc5\xb3 odos, poantkaulini\xc5\xb3, danten\xc5\xb3, tonsili\xc5\xb3 infiltrat\xc5\xb3 B\xc5\xabdingas simptomas vaikams yra kaul\xc5\xb3 ir s\xc4\x85nari\xc5\xb3 skausmas.\n_START_SECTION_\nGydymas\n_START_PARAGRAPH_\nPagrindinis leukemijos gydymas yra polichemoterapija. Citostatini\xc5\xb3 vaist\xc5\xb3 deriniai parenkami pagal l\xc4\x85steli\xc5\xb3 dalijimosi cikl\xc4\x85, kadangi skirtingi vaistai veikia tam tikras l\xc4\x85stel\xc4\x97s dalijimosi ciklo fazes. \xc4\xaerodyta, kad intensyvios chemoterapijos metu sunaikinama apie 99% vis\xc5\xb3 leukemini\xc5\xb3 l\xc4\x85steli\xc5\xb3. Tai vadinama remisija. Intensifikacija ir palaikomasis gydymas yra b\xc5\xabtini tam, kad b\xc5\xabt\xc5\xb3 sunaikintos likusios leukemin\xc4\x97s l\xc4\x85stel\xc4\x97s ir j\xc5\xb3 pirmtakai. Palaikomojo gydymo doz\xc4\x97 koreguojama pagal ligonio b\xc5\xabkl\xc4\x99, k\xc5\xabno mas\xc4\x99, kraujo ir kaul\xc5\xb3 \xc4\x8diulp\xc5\xb3 rodiklius. Baigiant palaikom\xc4\x85j\xc4\x85 terapij\xc4\x85, ligonis kruop\xc5\xa1\xc4\x8diai i\xc5\xa1tiriamas ir intensyviai stebimas iki 5 met\xc5\xb3 nuo ligos prad\xc5\xbeios (tiriamas kraujas, atliekami biocheminiai tyrimai). Ligon\xc4\xaf 1\xe2\x80\x902 kartus per metus tur\xc4\x97t\xc5\xb3 konsultuoti endokrinologas, kardiologas, neurologas, psichologas.\n_START_SECTION_\n\xc5\xa0altiniai\n_START_PARAGRAPH_\nhttp://www.paguoda.lt/old/upload/leukemija.pdf http://ligos.sveikas.lt/lt/ligos/kraujo_ir_limfos_ligos/leukemija http://www.kraujas.lt/onkohematologiniu-ligoniu-bendrija/kraujo-ligos/ligos/umios-leukemijos/ http://www.kraujas.lt/onkohematologiniu-ligoniu-bendrija/kraujo-ligos/ligos/letines-leukemijos/ http://www.kraujas.lt/onkohematologiniu-ligoniu-bendrija/kraujo-ligos/ligos/letines-leukemijos/letine-mieloleukemija/ http://www.pasveik.lt/ligos-ir-sindromai/leukemijos/4480 http://www.mokslobaze.lt/leukemija-kraujo-vezys.html'